**ДО**

**Г-Н СТОЯН ХРИСТОВ**

**ОБЩИНСКИ СЪВЕТНИК ОТ ГРУПАТА НА ПП ГЕРБ**

**ЧРЕЗ**

**АКАД. ХРИСТО БЕЛОЕВ**

**ПРЕДСЕДАТЕЛ НА ОБЩИНСКИ СЪВЕТ – РУСЕ**

***На Ваш изх. №ОбС-122/19.01.2024 г.***

**ОТНОСНО:** *Питане с вх. №06-01-14/19.01.2023 г.*

**УВАЖАЕМИ ГОСПОДИН ХРИСТОВ,**

В деловодството на Община Русе е постъпило питане с вх. №06-01-46/21.02.2024 г., относно пешеходни пътеки по ул. „Майор Атанас Узунов“ и бул. „Цар Фердинанд“, като са направени следните предложения:

 1. Да се изпълни пешеходна пътека по ул. „Майор Атанас Узунов“ в близост до кръстовището с ул. „Богдан войвода“, както и при кръстовището с ул. „Васил Петлешков“. Мотиви: хранителен магазин в района, служебен вход/изход на Национална агенция на приходите (НАП) и натоварено и интензивно движение по ул. „Майор Атанас Узунов“.

 2. По бул. „Цар Фердинанд“ в близост до кръстовището с ул. „Страхил войвода“, кръстовището с ул. „Георги С. Раковски“ и кръстовището с ул. „Алеко Константинов“.

 По отношение на предложението по т. 1, Ви уведомявам, че между съществуващата пешеходна пътека при кръстовището между ул. „Майор Атанас Узунов“ и ул. „Александровска“ и желаните от Вас нови две пешеходни пътеки, разстоянието е приблизително 90,00 м до ул. „Богдан войвода“ и около 170,00 м до ул. „Васил Петлешков“. Съгласно чл. 24, ал. 3 от Наредба №2/17.01.2001 г. за сигнализация на пътищата с пътна маркировка, разстоянието между пешеходните пътеки се препоръчва да не бъде по-малко от 250,00 м. Разполагането на пешеходни пътеки на по-малки разстояния се обосновава с проекта, разработен въз основа на Генералния план за организация на движението.

 Аналогичен е случая и при предложението по т. 2.

Във връзка с горното Ви информирам, че към настоящият момент се разработва Генерален план за организация на движението (ГПОД) за територията на Община Русе, който е към финалната фаза и в който ще се посочат местата с концентрация на ПТП, опасни участъци от уличната мрежа, както и мерките, които трябва да се приложат за обезопасяването им, местата с необходимост от ограничаване скоростта на движението (с пътни знаци или изкуствени неравности)**,** ефективността от въведеното управление на кръстовищата, посочността на улиците, предложения за подобряване на паркирането, забранени за движение на МПС и за паркиране улици или участъци от тях, предложения за подобряване на пешеходното движение и др.

След приемането на плана ще се реализират препоръчаните в него краткосрочни дейности за осигуряване безопасността на движението на МПС и пешеходците.

Община Русе възнамерява на основание приетия ГПОД да възложи разработването на **подробните планове по организация на движението по квартали, включващи цялата улична мрежа** и да изпълни вертикалната сигнализация и хоризонталната маркировка, съгласно проектите, съответно съобразени с действащата нормативна уредба. В тези планове ще бъдат отразени и прилежащите към жилищните сгради или уличните платна паркинги, които също ще бъдат маркирани, съгласно разработените проекти.

 Във Вашето питане е засегнат и въпрос за „…подмазване на бордюрите по улица „Петър Берон“ от кръстовището с улица „Хан Крум“ в дясно…“. В тази връзка Ви уведомявам, че в зоните, където е изпълнено подмазване не е предвиден ремонт на тротоарните настилки от плочи и павета. Бордюрите не са подменени, а само подмазани, предвид факта, че при демонтажа на съществуващите, ще се нарушат тротоарните настилки и ще последва цялостна реконструкция на тротоарите, които към момента са в добро състояние.

**С уважение,**

**ЕНЧО ЕНЧЕВ**

*За Кмет на Община Русе,*

*съгласно Заповед №РД-01-434/26.02.2023 г.*

*на Кмета на Община Русе*

**Съгласувал:**

**инж. Здравка Великова**

*Директор Дирекция ИПУК*

**инж. Борислава Братоева**

*Директор Дирекция ИСИК*

**инж. Кремена Минева – съгласувала през Архимед**

*Началник отдел „Транспорт“*

**Искра Антонова – съгласувала през Архимед**

*Главен инспектор в отдел „Транспорт“*

**Изготвил:**

**инж. Вероника Миланова**

*Началник отдел ИИК*